«Спартак-Налшыкым» зыгъэсэныгъэм щIедзэ
КъыхукъуэкIа финанс зэкIэлъымыкIуэм кърикIуа бэлыхьхэм я зэранкIэ, зы мазэкIэ нэхъ гувауэ, «Спартак-Налшыкым» зыгъэсэныгъэхэм Налшык щыщIидзащ.
Ди командэм къыхэнэжа цIыху тIощIым нэблагъэр блыщхьэ кIуам зэхуашэсыжащ. Абыхэм яхэтакъым нэгъуэщI щIыпIэхэм лэжьыгъэ IэнатIэ къыщызыгъуэтахэу Гуэщокъуэ Арсен (Екатеринбург и «Урал»-м хыхьащ), Аверьянов Алексей (Владивосток и «Луч-Энергия»), Рогочий Антон (Новосибирск и «Сибирь»), Засеев Аслъэн (Нижнекамск и «Нефтехимик»), Тимошин Никитэрэ Гарбуз Константинрэ (Воронеж и «Факел»). КъищынэмыщIауэ, Коронов Игорь Къэзан и «Рубин»-м къыщыкIэлъоплъ, Гъубж Марат Оренбург и «Газовик»-м хыхьэну хущIокъу. Овсиенкэ Евгенийрэ Медведев Алексейрэ зэкIэ егъэзыпIэншэщ. Зэрынэрылъагъущи, иджыблагъэ «Спартак-Налшыкым» и щIыхьыр зыхъумахэм ящыщу къэнэжар мащIэ дыдэщ.
Тренер нэхъыщхьэ Биджий Хьэсэнбийрэ абы и дэIэпыкъуэгъухэмрэ иджы тегъэщIапIэ ящIынур, дауи, нэгъуэщIхэрщ. Ахэр хэтми, зэхьэзэхуэм щIидзэжыным къэнэжа мазэрэ ныкъуэм зэхэкIын хуейщ.
Мазаем и 3-м ди футболистхэр Тыркум кIуэнущ. Абы зыщагъэсэну, зэныбжьэгъугъэ зэIущIэхэр щрагъэкIуэкIыну я мурадщ.
Хьэтау Ислъам.
